Document ID: 32007D0031

KOMISJONI OTSUS,
22. detsember 2006,
millega sätestatakse üleminekumeetmed seoses Euroopa Parlamendi ja nõukogu määrusega (EÜ) nr 853/2004 hõlmatud teatavate liha- ja piimasektori toodete lähetamisega Bulgaariast teistesse liikmesriikidesse
(teatavaks tehtud numbri K(2006) 7029 all)
(EMPs kohaldatav tekst)
(2007/31/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemislepingut, eriti selle artikli 4 lõiget 3,
võttes arvesse Bulgaaria ja Rumeenia ühinemisakti, eriti selle artiklit 42,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
ning arvestades järgmist:
(1)
Euroopa Parlamendi ja nõukogu 29. aprilli 2004. aasta määrusega (EÜ) nr 852/2004 toiduainete hügieeni kohta (2) sätestatakse ohuanalüüsil ja kriitiliste kontrollpunktide põhimõttel põhinevad toiduainete hügieeni üldeeskirjad toidukäitlejatele. Eeskirjade kohaselt peavad toidukäitlejad vastama struktuursetele nõuetele, mille aluseks on nimetatud põhimõtted. Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erieeskirjad, (3) täiendab määrusega (EÜ) nr 852/2004 kehtestatud eeskirju. Määrusega (EÜ) nr 853/2004 sätestatud eeskirjad hõlmavad erieeskirju liha- ja piimatöötlemisettevõtete jaoks.
(2)
Veterinaar- ja Toiduameti 27. novembrist kuni 1. detsembrini 2006 korraldatud kontrollkäigu tulemusel Bulgaariasse selgus, et teatavad liha- ja piimatöötlemisettevõtted ei vasta määruste (EÜ) nr 852/2004 ja (EÜ) nr 853/2004 sätetele.
(3)
Kehtiv jälgimissüsteem ei ole piisav, et katta Bulgaarias vajadusi olukorras, kus Bulgaaria territooriumil on nimetatud määruste nõuetele mittevastav kolmandatest riikidest pärit liha, Bulgaariast enne 1. jaanuari 2007 saadud liha ning Bulgaariast pärit toorpiim.
(4)
Võttes arvesse praegust olukorda Bulgaarias, on asjakohane ette näha üleminekumeetmed teatavate liha- ja piimasektori toodete suhtes.
(5)
Üleminekuaja jooksul tuleb kontrollida olukorda kõikides liha- ja piimatöötlemisettevõtetes, et tagada teatavate ettevõtete ajakohastamise lõpetamine ja nende ettevõtete ühenduse nõuetega vastavusse viimine. Peale selle tuleb parandada jälgimissüsteemi, et viia see vastavusse ühenduse normidega.
(6)
Üleminekuperioodi jooksul tuleb keelata teatavate liha- ja piimasektori toodete lähetamine Bulgaariast teistesse liikmesriikidesse. Arvestades teatavatele töötlemisettevõtetele kättesaadavaid garantiisid, on asjakohane teha erand nende ettevõte puhul, millel on ühenduse õigusaktide kohaselt luba nimetatud tooteid ühendusse eksportida enne 1. jaanuari 2007.
(7)
Käesoleva otsusega ettenähtud üleminekuperioodi kestus on üks aasta. Enne nimetatud perioodi lõppu tuleb olukord Bulgaaria liha- ja piimasektoris läbi vaadata, võttes eelkõige arvesse Veterinaar- ja Toiduameti 2007. aasta jaanuaris korraldatavate kontrollkäikude tulemusi.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevat otsust kohaldatakse liha- ja piimasektori toodete suhtes, mis on hõlmatud määruse (EÜ) nr 853/2004 III lisa järgmiste jagudega:
a)
I jagu (kodukabiloomade liha);
b)
II jagu (lindude ja jäneseliste liha);
c)
III jagu (tehistingimustes peetavate ulukite liha);
d)
IV jagu (looduslike ulukite liha);
e)
V jagu (hakkliha, lihavalmistised ja lihamass);
f)
VI jagu (lihatooted) ning
g)
IX jagu (toorpiim ja piimatooted)
Artikkel 2
1. Artiklis 1 osutatud tooteid (edaspidi “tooted”) ei või lähetada Bulgaariast teistesse liikmesriikidesse.
2. Liikmesriigid tagavad kooskõlas direktiiviga 89/662/EMÜ ja eriti selle artikliga 3, et toodetega ei kaubelda liikmesriikide vahel.
Artikkel 3
Erandina artikli 2 lõikest 1 lubavad liikmesriigid kaubelda toodetega, mis on pärit lisas loetletud töötlemisettevõtetest tingimusel, et tooted:
a)
kannavad määruse (EÜ) nr 853/2004 artikli 5 lõike 1 punktides a ja b sätestatud tervisemärki või eraldusmärki, mis kuulub asjaomastele ettevõtetele;
b)
on varustatud määruse (EÜ) nr 854/2004 (4) artikli 14 kohase dokumendiga, milles Bulgaaria pädev asutus tõendab järgmist:
“Tooted vastavad komisjoni otsuse 2007/31/EÜ lõplik nõuetele.”
Artikkel 4
Käesolevat otsust kohaldatakse Bulgaaria ja Rumeenia ühinemisakti jõustumise korral alates selle jõustumispäevast.
Otsust kohaldatakse 31. detsembrini 2007.
Käesolev otsus vaadatakse läbi enne nimetatud kuupäeva, võttes eelkõige arvesse Veterinaar- ja Toiduameti 2007. aasta jaanuaris korraldatavate kontrollkäikude tulemusi.
Artikkel 5
Käesolev otsus on adresseeritud liikmesriikidele.
Brüssel, 22. detsember 2006

Labels: 17
0
3
7
18
15